title: Регламент за изпълнение (ЕС) 2018/1232 на Комисията от 11 септември 2018 година за изменение на Регламент за изпълнение (ЕС) № 1354/2011 по отношение на тарифните квоти на Съюза за овче и козе месо с произход от Норвегия и Нова Зеландия

text:
                  14.9.2018

                  BG

                  Официален вестник на Европейския съюз

                  L 231/13

         РЕГЛАМЕНТ ЗА ИЗПЪЛНЕНИЕ (ЕС) 2018/1232 НА КОМИСИЯТА
         от 11 септември 2018 година
         за изменение на Регламент за изпълнение (ЕС) № 1354/2011 по отношение на тарифните квоти на Съюза за овче и козе месо с произход от Норвегия и Нова Зеландия
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 на Съвета (1), и по-специално член 187, букви а) и б) от него,
         като има предвид, че:

                     (1)

                     В Регламент за изпълнение (ЕС) № 1354/2011 на Комисията (2) се предвижда откриването на годишни тарифни квоти на Съюза за внос на овце, кози, овче и козе месо, включително с произход от Норвегия и Нова Зеландия.

                     (2)

                     Съгласно член 4 от Регламент за изпълнение (ЕС) № 1354/2011 откритите с посочения регламент тарифни квоти се управляват в съответствие с членове 49—54 от Регламент за изпълнение (ЕС) 2015/2447 на Комисията (3).

                     (3)

                     С Регламент (ЕО) № 992/95 на Съвета (4) се предвижда откриването на годишни тарифни квоти на Съюза за внос на някои земеделски продутки с произход от Норвегия. Съгласно член 3 от посочения регламент откритите с него тарифни квоти се управляват в съответствие с членове 49—54 от Регламент за изпълнение (ЕС) 2015/2447.

                     (4)

                     Европейският съюз и Норвегия подписаха Споразумение под формата на размяна на писма за допълнителни търговски преференции за селскостопански продукти (наричано по-долу „Споразумението с Норвегия“). Споразумението с Норвегия беше одобрено от името на Съюза с Решение (ЕС) 2018/760 на Съвета (5).

                     (5)

                     Споразумението с Норвегия влиза в сила на първия ден от третия месец след датата на депозиране на последния документ за одобрение. Последното депозиране бе извършено на 16 юли 2018 г. Следователно Споразумението с Норвегия ще влезе в сила на 1 октомври 2018 г. Приложение IV към Споразумението с Норвегия предвижда консолидирането в единна тарифна квота на двете квоти за продукти с кодове по КН 0210 и 0204, определени съответно с Регламент (ЕО) № 992/95 и Регламент за изпълнение (ЕС) № 1354/2011.

                     (6)

                     В интерес на яснотата и правната сигурност тази единна тарифна квота следва да бъде открита и управлявана в съответствие с Регламент (ЕС) № 952/2013 на Европейския парламент и на Съвета (6). Следователно едновременно с това тарифните квоти за продуктите с произход от Норвегия, попадащи в код по КН 0204, следва да бъдат заличени от Регламент (ЕС) № 1354/2011 в съответствие с Регламент (ЕС) № 1308/2013.

                     (7)

                     Новият регламент за откриване на единната тарифна квота за внос с произход от Норвегия, който трябва да бъде приет съгласно Регламент (ЕС) № 952/2013, ще се прилага от 1 октомври 2018 г. Поради това съответното изменение на Регламент за изпълнение (ЕС) № 1354/2011 следва да се прилага от същата дата.

                     (8)

                     С присъединяването на Република Хърватия митническата територия на Съюза бе разширена. Вследствие на това съгласно правилата на Световната търговска организация (СТО) ЕС започна преговори с членовете на СТО, които разполагат с права за преговаряне с присъединяващата се държава членка, за постигане на компенсираща договореност.

                     (9)

                     На 18 май 2017 г. бе подписано Споразумение под формата на размяна на писма между Европейския съюз и Нова Зеландия в съответствие с член XXIV, параграф 6 и член XXVIII от Общото споразумение за митата и търговията (ГАТТ) от 1994 г. във връзка с изменението на отстъпките в списъка на Република Хърватия в процеса на присъединяването ѝ към Европейския съюз („Споразумението с Нова Зеландия“). С Решение (ЕС) 2017/1363 на Съвета (7) беше одобрено подписването на Споразумението, а с Решение (ЕС) 2018/1030 на Съвета (8) - неговото сключване. Споразумението с Нова Зеландия предвижда допълнително количество от 135 тона (еквивалент кланично тегло) към годишната тарифна квота, предоставена на Нова Зеландия, попадаща под код по КН 0204.

                     (10)

                     За целите на адекватното управление на тарифната квота, предвидена в Регламент за изпълнение (ЕС) № 1354/2011, допълнителното количество следва да бъде предоставено на 1 октомври 2018 г.

                     (11)

                     Поради това е необходимо Регламент за изпълнение (ЕС) № 1354/2011 да бъде съответно изменен. Измененията следва да се прилагат от датата на влизане в сила на споразуменията с Норвегия и Нова Зеландия.

                     (12)

                     Мерките, предвидени в настоящия регламент, са в съответствие със становището на Комитета за общата организация на селскостопанските пазари,

               ПРИЕ НАСТОЯЩИЯ РЕГЛАМЕНТ:

            Член 1
            Приложението към Регламент за изпълнение (ЕС) № 1354/2011 се заменя с текста в приложението към настоящия регламент.

            Член 2
            Настоящият регламент влиза в сила на третия ден след деня на публикуването му в Официален вестник на Европейския съюз.

            Той се прилага от 1 октомври 2018 г.

            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 11 септември 2018 година.

                  За Комисията,

                  от името на председателя,

               Phil HOGAN

                  Член на Комисията

            (1)  ОВ L 347, 20.12.2013 г., стр. 671.

            (2)  Регламент за изпълнение (ЕС) № 1354/2011 на Комисията от 20 декември 2011 г. за откриване на годишни тарифни квоти на Съюза за овце, кози, овче и козе месо (ОВ L 338, 21.12.2011 г., стр. 36).

            (3)  Регламент за изпълнение (ЕС) 2015/2447 на Комисията от 24 ноември 2015 г. за определяне на подробни правила за прилагането на някои разпоредби на Регламент (ЕС) № 952/2013 на Европейския парламент и на Съвета за създаване на Митнически кодекс на Съюза (ОВ L 343, 29.12.2015 г., стр. 558).

            (4)  Регламент (ЕО) № 992/95 на Съвета от 10 април 1995 г. относно откриване и управление на тарифни квоти на Общността за някои земеделски и рибни продукти с произход от Норвегия (ОВ L 101, 4.5.1995 г., стр. 1).

            (5)  Решение (ЕС) 2018/760 на Съвета от 14 май 2018 г. за сключване на Споразумение под формата на размяна на писма между Европейския съюз и Кралство Норвегия за допълнителни търговски преференции за селскостопански продукти (ОВ L 129, 25.5.2018 г., стр. 1).

            (6)  Регламент (ЕС) № 952/2013 на Европейския парламент и на Съвета от 9 октомври 2013 г. за създаване на Митнически кодекс на Съюза (ОВ L 269, 10.10.2013 г., стр. 1).

            (7)  Решение (ЕС) 2017/1363 на Съвета от 17 юли 2017 г. за подписване, от името на Европейския съюз, на Споразумението под формата на размяна на писма между Европейския съюз и Нова Зеландия в съответствие с член XXIV, параграф 6 и член XXVIII от Общото споразумение за митата и търговията (ГАТТ) от 1994 г. във връзка с изменението на отстъпките в списъка на Република Хърватия в процеса на присъединяването ѝ към Европейския съюз (ОВ L 191, 22.7.2017 г., стр. 1).

            (8)  Решение (ЕС) 2018/1030 на Съвета от 13 юли 2018 г. за сключване на Споразумение под формата на размяна на писма между Европейския съюз и Нова Зеландия в съответствие с член XXIV, алинея 6 и член XXVIII от Общото споразумение за митата и търговията (ГАТТ) от 1994 г. във връзка с изменението на отстъпките в списъка на Република Хърватия в процеса на присъединяването ѝ към Европейския съюз (ОВ L 185, 23.7.2018 г., стр. 1).

            ПРИЛОЖЕНИЕ
            „

                     ПРИЛОЖЕНИЕ

                        ТАРИФНИ КВОТИ НА СЪЮЗА ЗА ОВЧЕ И КОЗЕ МЕСО (В ТОНОВЕ (T) ЕКВИВАЛЕНТ КЛАНИЧНО ТЕГЛО)

                                 Кодове по КН

                                 Адвалорно мито
                                 %

                                 Специално мито
                                 EUR/100 kg

                                 Пореден номер според принципа „пръв пристигнал — пръв обслужен“

                                 Произход

                                 Годишен обем в тонове еквивалент кланично тегло

                                 Живи животни (Коефициент = 0,47)

                                 Обезкостено агнешко (1) (коефициент = 1,67)

                                 Обезкостено овнешко/овче месо (2) (коефициент = 1,81)

                                 Необезкостено и трупно месо (коефициент = 1,00)

                                 0204

                                 Нула

                                 Нула

                                 —

                                 09.2101

                                 09.2102

                                 09.2011

                                 Аржентина

                                 23 000

                                 —

                                 09.2105

                                 09.2106

                                 09.2012

                                 Австралия

                                 19 186

                                 —

                                 09.2109

                                 09.2110

                                 09.2013

                                 Нова Зеландия

                                 228 389

                                 —

                                 09.2111

                                 09.2112

                                 09.2014

                                 Уругвай

                                 5 800

                                 —

                                 09.2115

                                 09.2116

                                 09.1922

                                 Чили (3)

                                 8 000

                                 —

                                 09.2125

                                 09.2126

                                 09.0693

                                 Гренландия

                                 100

                                 —

                                 09.2129

                                 09.2130

                                 09.0690

                                 Фарьорски острови

                                 20

                                 —

                                 09.2131

                                 09.2132

                                 09.0227

                                 Турция

                                 200

                                 —

                                 09.2171

                                 09.2175

                                 09.2015

                                 Други (4)

                                 200

                                 —

                                 09.2178

                                 09.2179

                                 09.2016

                                    Erga omnes
                                     (5)

                                 200

                                 0104 10 30
                                 0104 10 80
                                 0104 20 90

                                 10 %

                                 Нула

                                 09.2181

                                 —

                                 —

                                 09.2019

                                    Erga omnes
                                     (5)

                                 92

               “

               (1)  И ярешко месо.

               (2)  И козе месо, различно от ярешко.

               (3)  Тарифната квота за Чили се увеличава с 200 тона годишно.

               (4)  „Други“ се отнася до всички членове на СТО с изключение на Аржентина, Австралия, Нова Зеландия, Уругвай, Чили, Гренландия и Исландия.

               (5)  Erga omnes означава всички държави на произход, включително посочените в настоящата таблица.


title: Регламент за изпълнение (ЕС) 2018/1234 на Комисията от 12 септември 2018 година за вписване на наименование в регистъра на защитените наименования за произход и защитените географски указания „Marrone di Serino“/„Castagna di Serino“ (ЗГУ)

text:
                  14.9.2018

                  BG

                  Официален вестник на Европейския съюз

                  L 231/18

         РЕГЛАМЕНТ ЗА ИЗПЪЛНЕНИЕ (ЕС) 2018/1234 НА КОМИСИЯТА
         от 12 септември 2018 година
         за вписване на наименование в регистъра на защитените наименования за произход и защитените географски указания „Marrone di Serino“/„Castagna di Serino“ (ЗГУ)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 1151/2012 на Европейския парламент и на Съвета от 21 ноември 2012 г. относно схемите за качество на селскостопанските продукти и храни (1), и по-специално член 52, параграф 2 от него,
         като има предвид, че:

                     (1)

                     В съответствие с член 50, параграф 2, буква а) от Регламент (ЕС) № 1151/2012 заявлението за регистрация на наименованието „Marrone di Serino“/„Castagna di Serino“, подадено от Италия, бе публикувано в Официален вестник на Европейския съюз (2).

                     (2)

                     Тъй като Комисията не получи никакви възражения по член 51 от Регламент (ЕС) № 1151/2012, наименованието „Marrone di Serino“/„Castagna di Serino“ следва да се регистрира,

               ПРИЕ НАСТОЯЩИЯ РЕГЛАМЕНТ:

            Член 1
            Регистрира се наименованието „Marrone di Serino“/„Castagna di Serino“ (ЗГУ).
            Наименованието по първа алинея се използва за идентифициране на продукт от клас 1.6. Плодове, зеленчуци и зърнени храни, пресни или преработени, от приложение XI към Регламент за изпълнение (ЕС) № 668/2014 на Комисията (3).

            Член 2
            Настоящият регламент влиза в сила на двадесетия ден след деня на публикуването му в Официален вестник на Европейския съюз.

            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 12 септември 2018 година.

                  За Комисията,

                  от името на председателя,

               Phil HOGAN

                  Член на Комисията

            (1)  ОВ L 343, 14.12.2012 г., стр. 1.

            (2)  ОВ C 75, 28.2.2018 г., стр. 6.

            (3)  Регламент за изпълнение (ЕС) № 668/2014 на Комисията от 13 юни 2014 г. за определяне на правила за прилагането на Регламент (ЕС) № 1151/2012 на Европейския парламент и на Съвета относно схемите за качество на селскостопанските продукти и храни (ОВ L 179, 19.6.2014 г., стр. 36).


title: Регламент за изпълнение (ЕС) 2018/1236 на Комисията от 13 септември 2018 година за приключване на разследването във връзка с предполагаемото заобикаляне на антидъмпинговите мерки, наложени с Регламент за изпълнение (ЕС) 2015/82 върху вноса на лимонена киселина с произход от Китайската народна република, чрез внос на лимонена киселина, изпращана от Камбоджа, независимо дали е с деклариран произход от Камбоджа, или не

text:
                  14.9.2018

                  BG

                  Официален вестник на Европейския съюз

                  L 231/20

         РЕГЛАМЕНТ ЗА ИЗПЪЛНЕНИЕ (ЕС) 2018/1236 НА КОМИСИЯТА
         от 13 септември 2018 година
         за приключване на разследването във връзка с предполагаемото заобикаляне на антидъмпинговите мерки, наложени с Регламент за изпълнение (ЕС) 2015/82 върху вноса на лимонена киселина с произход от Китайската народна република, чрез внос на лимонена киселина, изпращана от Камбоджа, независимо дали е с деклариран произход от Камбоджа, или не
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2016/1036 на Европейския парламент и на Съвета от 8 юни 2016 г. за защита срещу дъмпингов внос от страни, които не са членки на Европейския съюз (1) („основния регламент“), и по-специално член 13 и член 14, параграф 5 от него,
         като има предвид, че:
         1.   ПРОЦЕДУРА

         1.1.   Предишни разследвания и съществуващи мерки

                     (1)

                     Съветът, след антидъмпингово разследване („първоначалното разследване“), с Регламент (ЕО) № 1193/2008 (2) наложи окончателно антидъмпингово мито върху вноса на лимонена киселина с произход от Китайската народна република (КНР). Наложените мерки бяха под формата на адвалорно мито в обхвата между 6,6 и 42,7 %.

                     (2)

                     С Регламент за изпълнение (ЕС) 2015/82 (3) Европейската комисия („Комисията“), след провеждане на преглед с оглед изтичане на срока на действие и частичен междинен преглед („предишните разследвания“) съгласно член 11, параграфи 2 и 3 от основния регламент, остави в сила окончателните мерки и измени тяхното равнище. Окончателните антидъмпингови мита, които са в сила по отношение на вноса на лимонена киселина с произход от КНР, понастоящем са в обхвата между 15,3 и 42,7 % („действащите мерки“).

                     (3)

                     С Регламент за изпълнение (ЕС) 2016/32 (4) Комисията, след разследване за заобикаляне на мерките съгласно член 13 от основния регламент, разшири обхвата на антидъмпинговото мито от 42,7 %, наложено върху вноса на лимонена киселина с произход от Китайската народна република, и върху вноса на лимонена киселина, изпращана от Малайзия, независимо дали е деклариран с произход от Малайзия, или не.

               1.2.   Искане

                     (4)

                     Комисията получи искане в съответствие с член 13, параграф 3 и член 14, параграф 5 от основния регламент да бъде разследвано предполагаемото заобикаляне на антидъмпинговите мерки, наложени върху вноса на лимонена киселина с произход от КНР чрез внос на лимонена киселина, изпращана от Камбоджа, независимо дали е с деклариран произход от Камбоджа, или не, и да бъде въведен регистрационен режим за този внос.

                     (5)

                     Искането бе подадено на 30 октомври 2017 г. от европейската промишленост, ангажирана с производството на лимонена киселина.

                     (6)

                     Искането съдържаше достатъчно доказателства за наличието на промяна в схемите на търговия между Съюза, КНР и Камбоджа, която произтича от практика, процес или дейност, за които няма достатъчно основание или икономическа обосновка освен налагането на митото, а именно — претоварване, със или без незначителни операции по усъвършенстване, на разглеждания продукт с произход от КНР през Камбоджа за Съюза.

                     (7)

                     Освен това искането съдържаше достатъчно доказателства, че описаната по-горе практика е намалила коригиращия ефект на действащите антидъмпингови мерки както по отношение на количествата, така и по отношение на цените, и че цените на продукта, предмет на разследването, са дъмпингови по отношение на установената преди това нормална стойност за разглеждания продукт.

               1.3.   Разглеждан продукт и продукт, предмет на разследването

                     (8)

                     Продуктът, разглеждан във връзка с предполагаемото заобикаляне на мерките, е лимонена киселина (включително тринатриев цитрат дихидрат, наричан по-долу „сол на лимонената киселина“), класирана в кодове по КН ex 2918 14 00 (код по ТАРИК 2918140090) и ex 2918 15 00 (код по ТАРИК 2918150019) и с произход от КНР („разглежданият продукт“).

                     (9)

                     Продуктът, предмет на разследването, е същият като продукта, определен в предходното съображение, но изпращан от Камбоджа, независимо дали е с деклариран произход от Камбоджа, или не, и понастоящем класиран в същите кодове по КН като разглеждания продукт („продуктът, предмет на разследването“).

                     (10)

                     Разследването показа, че лимонената киселина и солта на лимонената киселина, изнасяни от КНР за Съюза, и лимонената киселина и солта на лимонената киселина, изпращани от Камбоджа за Съюза, имат едни и същи основни физически, химически и технически характеристики, както и едни и същи видове основна употреба и следователно трябва да бъдат смятани за сходни продукти по смисъла на член 1, параграф 4 от основния регламент.

               1.4.   Започване

                     (11)

                     След като уведоми държавите членки и като установи, че са налице достатъчно доказателства за започване на разследване съгласно член 13, параграф 3 и член 14, параграф 5 от основния регламент, Комисията взе решение да разследва предполагаемото заобикаляне на антидъмпинговите мерки, наложени върху вноса на разглеждания продукт с произход от КНР, и да въведе регистрационен режим за вноса на лимонена киселина, изпращана от Камбоджа, независимо дали е с деклариран произход от Камбоджа, или не.

                     (12)

                     Разследването започна с Регламент за изпълнение (ЕС) 2017/2300 на Комисията от 13 декември 2017 г. (5) („регламент за започване на разследването“).

               1.5.   Разследван период и отчетен период

                     (13)

                     Разследваният период обхвана времето от 1 януари 2014 г. до 30 септември 2017 г. („разследваният период“, или „РП“). Бяха събрани данни за разследвания период с цел да се разследва, inter alia, твърдението за промяна в схемите на търговия след продължаването на мерките и след увеличаването на окончателното антидъмпингово мито с Регламент за изпълнение (ЕС) 2015/82, както и наличието на практика, процес или дейност, за които няма достатъчно основание или икономическа обосновка освен налагането на митото. За отчетния период от 1 октомври 2016 г. до 30 септември 2017 г. („отчетния период“, или „ОП“) бяха събрани по-подробни данни с цел разследване доколко вносът намалява коригиращия ефект на действащите мерки по отношение на цените и/или количествата и доколко е налице дъмпинг.

               1.6.   Разследване

                     (14)

                     Комисията уведоми официално за започването на разследването властите на КНР и Камбоджа, производителите износители и търговците в тези държави, вносителите в Съюза, за които е известно, че са засегнати страни, и промишлеността на Съюза. На производителите/износителите в Камбоджа и КНР, на вносителите в Съюза, които са известни на Комисията или са заявили своя интерес в сроковете, посочени в съображение 16 от регламента за започване на разследването, бяха изпратени въпросници/формуляри за освобождаване.

                     (15)

                     На заинтересованите страни бе дадена възможност да изразят в писмен вид своите становища и да поискат да бъдат изслушани в срока, указан в регламента за започване на разследването.

                     (16)

                     Бяха получени отговори на въпросниците/формулярите за освобождаване от страна на един камбоджански производител износител — Wang Kang Biochemical Co., Ltd. („WKB“) и на петима вносители от Съюза.

                     (17)

                     През март 2018 г. бяха извършени контролни посещения в помещенията на WKB.

                     (18)

                     Комисията се консултира също и с няколко държавни служби и агенции в Камбоджа, включително Министерството на търговията, Министерството на финансите, Министерството на промишлеността и занаятите, митническите органи и Съвета за развитие на Камбоджа.

               2.   РЕЗУЛТАТИ ОТ РАЗСЛЕДВАНЕТО

         2.1.   Общи съображения

                     (19)

                     В съответствие с член 13, параграф 1 от основния регламент следните елементи следва да бъдат анализирани последователно, за да се оцени дали е налице заобикаляне:

                                 —

                                 дали е налице промяна в схемите на търговия между Камбоджа, КНР и Съюза,

                                 —

                                 дали тази промяна произтича от практика, процес или дейност, за които няма достатъчно основание или икономическа обосновка освен налагането на действащите антидъмпингови мерки,

                                 —

                                 дали има доказателства за нанесена вреда или за това, че коригиращият ефект от действащите антидъмпингови мерки е бил намален по отношение на цените и/или количествата от продукта, предмет на разследването,

                                 —

                                 и дали има доказателства за дъмпинг по отношение на установените преди това нормални стойности за разглеждания продукт.

               2.2.   Промяна в схемите на търговия

                     (20)

                     Промените в схемите на търговия между Камбоджа, КНР и Съюза през РП са анализирани въз основа на статистическите данни за вноса и износа на Камбоджа.

                     (21)

                     При провеждането на консултациите с митническите органи на Камбоджа Комисията получи базата данни с всички трансакции по внос и износ през РП на стоки, попадащи под позиция 2918 на Хармонизираната система (ХС). Базата данни позволи да бъдат установени месецът и годината на всяка отделна трансакция, описанието на митническия код на Камбоджа до равнище от осем числа, подробното описание на продукта, наименованието на износителя/вносителя, обемът и стойността на трансакцията, държавата на внос/произход/местоназначение.

                     (22)

                     Освен това при консултациите с Министерството на търговията и Министерството на промишлеността и занаятите на Камбоджа беше потвърдено, че единственият оказал съдействие местен производител износител — WKB, е и единственият износител и производител на продукта, предмет на разследването, в Камбоджа.

                     (23)

                     Разглежданият продукт е внасян в Камбоджа пряко от Китай, а също и през Тайланд и Виетнам, от единствения в Камбоджа производител износител на продукта, предмет на разследването — WKB, както и от други камбоджански дружества, които не са износители.

                     (24)

                     Вносът, осъществяван от другите дружества, чиято дейност е главно в сектора на производството на облекла и в текстилната промишленост, е сравнително малък по обем и е бил предмет на вътрешно потребление в Камбоджа — в митническите записи не са отбелязани сделки за износ на лимонена киселина или на сол на лимонената киселина, различни от износа, осъществен от WKB. Поради това този внос може да се изключи от анализа на промяната в схемите на търговия между Камбоджа, КНР и Съюза.

                     (25)

                     За първи път като вносител на лимонена киселина WKB се появява в митническите статистически данни на Камбоджа през 2015 г. Вносът от страна на WKB е значителен на фона на останалия внос на Камбоджа, като за периода от 2015 г. до OП тенденцията е към нарастване.

                     (26)

                     Също през 2015 г. WKB се появява за пръв път в статистиката за износа като износител на сол на лимонената киселина както за Съюза, така и за трети държави.

                     (27)

                     Данните за вноса на Камбоджа на разглеждания продукт с произход от Китай и за износа на продукта, предмет на разследването, от Камбоджа за Съюза, са показани в таблицата по-долу. Следва да се подчертае, че обемът на износа е много по-висок от обема на вноса, което се обяснява по-долу с процеса на производство на WKB.

                        Таблица 1

                        Обем на вноса (в тонове) от КНР в Камбоджа

                                 2014 г.

                                 2015 г.

                                 2016 г.

                                 ОП

                                 WKB (*1)

                                 0

                                 2 250

                                 1 200

                                 2 990

                                 Други дружества (*2)

                                 398

                                 497

                                 581

                                 533

                                    Внос (общо)

                                    398

                                    2 747

                                    1 781

                                    3 523

                                    Източник: митническите органи на Камбоджа.

                        Таблица 2

                        Обем на износа (в тонове) от Камбоджа

                                 2014 г.

                                 2015 г.

                                 2016 г.

                                 ОП

                                 WKB (*3)

                                 0

                                 872

                                 9 174

                                 24 221

                                 Други дружества

                                 0

                                 0

                                 0

                                 0

                                    Износ (общо)
                                     (*4)

                                 0

                                 872

                                 9 174

                                 24 221

                                    Източник: митническите органи на Камбоджа.

                     (28)

                     Нарастването на обемите на износа от Камбоджа за Съюза и на износа от КНР за Камбоджа се реализира след продължаването на мерките и увеличаването на окончателното антидъмпингово мито с Регламент за изпълнение (ЕС) 2015/82. Това представлява промяна в схемите на търговия между КНР и Камбоджа, от една страна, и Камбоджа и Съюза, от друга.

               2.3.   Предполагаема практика на заобикаляне

         2.3.1.   Основателна причина или икономическа обосновка, различна от налагането на антидъмпингово мито

                     (29)

                     Според констатациите на разследването, налице е основателна причина или икономическа обосновка по отношение на началото на икономическа дейност и разкриването на производство от WKB в Камбоджа. Фактът, че китайски инвеститор е инвестирал в WKB, не нарушава тези констатации. Всъщност основната причина за разполагането на производствените съоръжения в Камбоджа е бил пакетът от стимули, предложен на китайския инвеститор.

                     (30)

                     Дружеството WKB е основано през 2014 г. (производството започва през 2015 г.). Преди създаването на WKB Er-Kang Group — дружеството майка на WKB, не е участвало в производството на разглеждания продукт в КНР. Er-Kang group също така няма никаква производствена дейност в Малайзия, върху която наскоро мерките бяха разширени с Регламент (ЕС) 2016/32.

                     (31)

                     Основаването на WKB е част от по-мащабен инвестиционен проект. По същото време Er-Kang Group основава две други дружества (за производство на скорбяла и за производство на специална скорбяла) със същото местоположение.

                     (32)

                     Решението за разполагане на производството в Камбоджа е взето донякъде заради достъпа до суровина (касава), но в по-голяма степен заради пакета стимули, който правителството на Камбоджа предоставя. Както бе потвърдено в хода на консултациите със Съвета за развитие на Камбоджа и с Министерството на финансите на Камбоджа, в съвкупността си инвестициите на Er-Kang Group са били определени като квалифициран инвестиционен проект (QIP). При покриването на определи критерии относно равнището на инвестиции, създаването на местна заетост (праговите стойности се определят в зависимост от сектора на дейност) и задължения относно износа, QIP дава някои предимства по отношение на вносните мита и такси върху внесените машини и суровини и гратисен период по отношение на данъка върху дохода.

               2.3.2.   Твърдение за претоварване

                     (33)

                     Както е посочено в съображение 6, практиката на заобикаляне, за чието съществуване се твърди в искането, е претоварване, със или без незначителни операции по усъвършенстване, на разглеждания продукт през Камбоджа за Съюза.

                     (34)

                     За да направи преценка на това твърдение, Комисията проучи количествата и вида на разглеждания продукт, внесен в Камбоджа, независимо дали производството или определени етапи на производството на продукта, предмет на разследването, са осъществявани в Камбоджа, или не, подробностите за производствения процес и количествата и видовете на продукта, предмет на разследването, които са изнасяни за Съюза.

                     (35)

                     Тъй като единственият износител на продукта, предмет на разследването, както е обяснено в съображение 22, е WKB, Комисията ограничи своята проверка до това дружество.

                     (36)

                     Разследването потвърди, че WKB има пълноценна и действаща производствена линия (включително резервоари за ферментация) на продукта, предмет на разследването, в Камбоджа и че продуктът, който впоследствие се изнася за Съюза, се произвежда там.

                     (37)

                     WKB има процес на производство на сол на лимонената киселина, в който лимонената киселина се използва като една от суровините. Лимонената киселина се внася предимно от КНР, но също и от Тайланд. Решението относно държавата на произход на суровината се взема въз основа на равнището на цената. Описаните операции са икономически рационални и не показват намерение за заобикаляне. Наистина, ако единственото намерение е да се заобикалят мерките, WKB би внасяло само от КНР и след това просто би изнасяло продукта за Съюза направо или след незначително преобразуване.

                     (38)

                     Освен това трябва да се подчертае, че в производствения процес се използва само относително малко количество лимонена киселина в сравнение с получаваното в края на процеса количество сол на лимонената киселина. Лимонената киселина се добавя на късен етап от производствения процес с цел намаляване на стойността на рН на крайния продукт.

                     (39)

                     На последно място, WKB изобщо не продава, нито изнася впоследствие лимонената киселина, която внася, независимо дали тя е с произход от КНР или от Тайван.

                     (40)

                     Констатациите, изложени в съображения 37 — 39, се потвърдиха след проверка на място на купените количества, движението на запасите на въпросната суровина и записите за използването ѝ, както и на запасите и обема на продажбите на крайния продукт, а именно солта на лимонената киселина.

                     (41)

                     С оглед на тези констатации се стигна до заключението, че твърденията за претоварване и заобикаляне на мерките, наложени върху вноса от КНР, чрез пратки от Камбоджа не могат да бъдат потвърдени. Лимонената киселина е суровина (внасяна от КНР или Тайланд), която се използва от WKB в ограничени количества за производството на сол на лимонената киселина.

                     (42)

                     След оповестяването промишлеността на Съюза коментира тези констатации, като изрази съмнения по отношение на съотношението, в което лимонената киселина се използва в процеса на производство на сол на лимонената киселина, както и като цяло относно използването на лимонената киселина като суровина в процеса на производство на сол на лимонената киселина. Според промишлеността на Съюза лимонената киселина е по-скоро полуготов продукт, отколкото суровина и всъщност процесът на ферментация води до получаването на лимонена киселина, която след това се преработва в сол на лимонената киселина.

                     (43)

                     По този повод следва да се подчертае, че използваният от WKB производствен процес е различен от онзи, който се използва от промишлеността на Съюза. Както е посочено в съображения 37, 38 и 40, количеството лимонена киселина, купувано и използвано в производствения процес, нейният произход и етапът на влагането ѝ в производствения процес бяха обект на проверка на място в помещенията на WKB. Освен това, дори ако твърденията на промишлеността на Съюза по отношение на производствения процес се бяха потвърдили, те нямаше да окажат влияние на цялостната оценка на Комисията относно заобикалянето на мерките с оглед на констатациите в съображение 49.

                     (44)

                     Освен това промишлеността на Съюза посочи, че на своя официален уебсайт WKB се представя като производител както на лимонена киселина, така и на сол на лимонената киселина. Едва след септември 2017 г. уебсайтът е променен и лимонената киселина е премахната от списъка на продуктите.

                     (45)

                     В това отношение, въз основа на подробните статистически данни на камбоджанските митнически органи, както и въз основа на записите за производството, покупките и продажбите на WKB, става ясно, че дружеството никога не се е занимавало с производство и/или продажба на лимонена киселина.

                     (46)

                     Както е обяснено в съображения 47 — 50, дейността на WKB в Камбоджа не може също така да се смята за незначително преобразуване на продукта, направено с цел да се избегнат антидъмпинговите мита, както се твърди в искането. Нещо повече, тъй като антидъмпинговите мерки обхващат както лимонената киселина, така и солта на лимонената киселина, това незначително преобразуване не би представлявало различна от претоварването практика, а разследването показа, че WKB не извършва претоварване.

               2.3.3.   Комплектуване

                     (47)

                     Съгласно съображение 12 от регламента за започване на разследването, ако в хода на разследването бъдат установени практики на заобикаляне през Камбоджа, попадащи в обхвата на член 13 от основния регламент, но различни от операциите по претоварване, тези практики също могат да станат предмет на разследването. Поради това Комисията провери дали операциите по комплектуване по смисъла на член 13, параграф 2 от основния регламент се извършват в Камбоджа и дали те могат да се смятат за заобикаляне.

                     (48)

                     В съответствие с член 13, параграф 2, буква б) от основния регламент, за да установи наличие на заобикаляне на антидъмпинговите мерки чрез операции по комплектуване, Комисията трябва да провери дали използваните в операцията по комплектуване части (суровини) от държавите, обект на антидъмпинговите мерки, съставят 60 % или повече от общата стойност на частите (суровините) на комплектувания продукт и дали добавената стойност на включените в комплектуването части (суровини) не надвишава 25 % от производствените разходи.

                     (49)

                     Относно WKB беше установено, че суровините с произход от държавата, обект на мерки (а именно КНР), не съставляват 60 % или повече от общата стойност на суровините, използвани в производството на продукта, предмет на разследването.

                     (50)

                     Тъй като разследването показа, че не е изпълнен критерият за 60 % и че операцията по комплектуване не може да се разглежда като заобикаляне по смисъла на член 13, параграф 2 от основния регламент, не беше сметнато за необходимо да се проверява дали е изпълнен вторият критерий за добавена стойност от 25 % от производствените разходи.

               2.3.4.   Заключение относно заобикалянето

                     (51)

                     С оглед на съображения 29—50 се прави заключението, че по отношение на дейността на WKB няма доказателства за заобикаляне на мерките по смисъла на член 13, параграфи 1 и 2 от основния регламент.

                     (52)

                     Тъй като WKB е осъществило 100 % от износа на продукта, предмет на разследването, от Камбоджа за Съюза по време на РП, не беше възможно да се направи заключението, че действащите мерки срещу вноса с произход от КНР се заобикалят чрез внос на продукта, изпращан от Камбоджа.

               2.4.   Отслабване на коригиращия ефект на митото и доказателства за дъмпинг

                     (53)

                     Тъй като разследването показа, че операциите, извършвани в Камбоджа, не може да се разглеждат като заобикаляне по смисъла на член 13, параграфи 1 и 2 от основния регламент, не беше сметнато за необходимо разглеждането на тези условия.

               3.   ПРЕКРАТЯВАНЕ НА РАЗСЛЕДВАНЕТО

                     (54)

                     С оглед на констатациите, посочени в съображения 51—52, настоящото разследване за заобикаляне на мерките следва да бъде прекратено. Поради това регистрационният режим, въведен с регламента за започване на разследването, следва да бъде преустановен, а посоченият регламент — да бъде отменен.

                     (55)

                     Заинтересованите страни бяха уведомени за съществените факти и съображения, въз основа на които Комисията възнамерява да прекрати разследването, и им бе дадена възможност да представят коментарите си. Получените коментари не бяха от такова естество, че да доведат до промяна на изложените по-горе заключения.

                     (56)

                     Мерките, предвидени в настоящия регламент, са в съответствие със становището на комитета, създаден съгласно член 15, параграф 1 от основния регламент,

               ПРИЕ НАСТОЯЩИЯ РЕГЛАМЕНТ:

            Член 1
            Прекратява се разследването, започнато с Регламент за изпълнение (ЕС) 2017/2300 на Комисията, с цел да се определи дали вносът в Съюза на лимонена киселина (включително тринатриев цитрат дихидрат) с произход от Китайската народна република и понастоящем класирана в кодове по КН ex 2918 14 00 (код по ТАРИК 2918140090) и ex 2918 15 00 (код по ТАРИК 2918150019), изпращан от Камбоджа, независимо дали е с деклариран произход от Камбоджа, или не, представлява заобикаляне на мерките, наложени с Регламент за изпълнение (ЕС) 2015/82 на Комисията.

            Член 2
            Митническите органи преустановяват регистрационния режим за вноса, въведен в съответствие с член 2 от Регламент за изпълнение (ЕС) 2017/2300.

            Член 3
            Регламент за изпълнение (ЕС) 2017/2300 на Комисията се отменя.

            Член 4
            Настоящият регламент влиза в сила в деня след деня на публикуването му в Официален вестник на Европейския съюз.

            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 13 септември 2018 година.

                  За Комисията

                  Председател

               Jean-Claude JUNCKER

            (1)  ОВ L 176, 30.6.2016 г., стр. 21.

            (2)  Регламент (ЕО) № 1193/2008 на Съвета от 1 декември 2008 г. за налагане на окончателно антидъмпингово мито и окончателно събиране на временните мита върху вноса на лимонена киселина с произход от Китайската народна република (ОВ L 323, 3.12.2008 г., стр. 1).

            (3)  Регламент за изпълнение (ЕС) 2015/82 на Комисията от 21 януари 2015 г. за налагане на окончателно антидъмпингово мито върху вноса на лимонена киселина с произход от Китайската народна република, след провеждане на преразглеждане с оглед на изтичане на срока на действие на мерките съгласно член 11, параграф 2 от Регламент (ЕО) № 1225/2009 на Съвета и частични междинни преразглеждания съгласно член 11, параграф 3 от Регламент (ЕО) № 1225/2009 (ОВ L 15, 22.1.2015 г., стр. 8).

            (4)  Регламент за изпълнение (ЕС) 2016/32 на Комисията от 14 януари 2016 г. за разширяване на обхвата на окончателното антидъмпингово мито, наложено с Регламент за изпълнение (ЕС) 2015/82 върху вноса на лимонена киселина с произход от Китайската народна република, посредством вноса на лимонена киселина, изпращана от Малайзия, независимо дали е с деклариран произход от Малайзия, или не. (ОВ L 10, 15.1.2016 г., стр. 3).

            (5)  Регламент за изпълнение (ЕС) 2017/2300 на Комисията от 12 декември 2017 г. за започване на разследване във връзка с предполагаемото заобикаляне на антидъмпинговите мерки, наложени с Регламент за изпълнение (ЕС) 2015/82 върху вноса на лимонена киселина с произход от Китайската народна република, чрез внос на лимонена киселина, изпращана от Камбоджа, независимо дали е с деклариран произход от Камбоджа, и за въвеждане на регистрационен режим за този внос (ОВ L 329, 13.12.2017 г., стр. 39).

            (*1)  Само лимонена киселина.

            (*2)  Лимонена киселина и сол на лимонената киселина.

            (*3)  Само сол на лимонената киселина.

            (*4)  Износът за ЕС остава в обхвата от 55 до 85 % от общия износ.


title: Регламент за изпълнение (ЕС) 2018/1235 на Комисията от 12 септември 2018 година за вписване на наименование в регистъра на защитените наименования за произход и защитените географски указания „Αγκινάρα Ιρίων“ (Agkinara Irion) (ЗГУ)

text:
                  14.9.2018

                  BG

                  Официален вестник на Европейския съюз

                  L 231/19

         РЕГЛАМЕНТ ЗА ИЗПЪЛНЕНИЕ (ЕС) 2018/1235 НА КОМИСИЯТА
         от 12 септември 2018 година
         за вписване на наименование в регистъра на защитените наименования за произход и защитените географски указания „Αγκινάρα Ιρίων“ (Agkinara Irion) (ЗГУ)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 1151/2012 на Европейския парламент и на Съвета от 21 ноември 2012 г. относно схемите за качество на селскостопанските продукти и храни (1), и по-специално член 52, параграф 2 от него,
         като има предвид, че:

                     (1)

                     В съответствие с член 50, параграф 2, буква а) от Регламент (ЕС) № 1151/2012 заявлението за регистрация на наименованието „Αγκινάρα Ιρίων“ (Agkinara Irion), подадено от Гърция, бе публикувано в Официален вестник на Европейския съюз (2).

                     (2)

                     Тъй като Комисията не получи никакви възражения по член 51 от Регламент (ЕС) № 1151/2012, наименованието „Αγκινάρα Ιρίων“ (Agkinara Irion) следва да се регистрира,

               ПРИЕ НАСТОЯЩИЯ РЕГЛАМЕНТ:

            Член 1
            Регистрира се наименованието „Αγκινάρα Ιρίων“ (Agkinara Irion) (ЗГУ).
            Наименованието по първа алинея се използва за идентифициране на продукт от клас 1.6. Плодове, зеленчуци и зърнени храни, пресни или преработени, от приложение XI към Регламент за изпълнение (ЕС) № 668/2014 на Комисията (3).

            Член 2
            Настоящият регламент влиза в сила на двадесетия ден след деня на публикуването му в Официален вестник на Европейския съюз.

            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 12 септември 2018 година.

                  За Комисията,

                  от името на председателя,

               Phil HOGAN

                  Член на Комисията

            (1)  ОВ L 343, 14.12.2012 г., стр. 1.

            (2)  ОВ C 53, 13.2.2018 г., стр. 7.

            (3)  Регламент за изпълнение (ЕС) № 668/2014 на Комисията от 13 юни 2014 г. за определяне на правила за прилагането на Регламент (ЕС) № 1151/2012 на Европейския парламент и на Съвета относно схемите за качество на селскостопанските продукти и храни (ОВ L 179, 19.6.2014 г., стр. 36).


title: Регламент за изпълнение (ЕС) 2018/1231 на Съвета от 13 септември 2018 година за прилагане на Регламент (ЕС) 2017/1509 за ограничителни мерки срещу Корейската народнодемократична република

text:
                  14.9.2018

                  BG

                  Официален вестник на Европейския съюз

                  L 231/11

         РЕГЛАМЕНТ ЗА ИЗПЪЛНЕНИЕ (ЕС) 2018/1231 НА СЪВЕТА
         от 13 септември 2018 година
         за прилагане на Регламент (ЕС) 2017/1509 за ограничителни мерки срещу Корейската народнодемократична република
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз,
         като взе предвид Регламент (ЕС) 2017/1509 на Съвета от 30 август 2017 г. за ограничителни мерки срещу Корейската народнодемократична република и за отмяна на Регламент (ЕО) № 329/2007 (1), и по-специално член 47, параграф 5 от него,
         като взе предвид предложението на върховния представител на Съюза по въпросите на външните работи и политиката на сигурност,
         като има предвид, че:

                     (1)

                     На 30 август 2017 г. Съветът прие Регламент (ЕС) 2017/1509.

                     (2)

                     На 8 август 2018 г. комитетът към Съвета за сигурност на ООН (СС на ООН), създаден съгласно Резолюция 1718 (2006) на СС на ООН, измени вписването за едно образувание, подлежащо на ограничителни мерки.

                     (3)

                     Поради това приложение XIII към Регламент (ЕС) 2017/1509 следва да бъде съответно изменено,

               ПРИЕ НАСТОЯЩИЯ РЕГЛАМЕНТ:

            Член 1
            Приложение XIII към Регламент (ЕС) 2017/1509 се изменя съгласно предвиденото в приложението към настоящия регламент.

            Член 2
            Настоящият регламент влиза в сила в деня на публикуването му в Официален вестник на Европейския съюз.

            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 13 септември 2018 година.

                  За Съвета

                  Председател

               J. BOGNER-STRAUSS

            (1)  ОВ L 224, 31.8.2017 г., стр. 1.

            ПРИЛОЖЕНИЕ
            В приложение XIII към Регламент (ЕС) 2017/1509 вписване 71 в частта „б) Юридически лица, образувания и органи“ се заменя със следното:

                           Наименование

                           Друго наименование

                           Местоположение

                           Дата на посочване от ООН

                           Друга информация

                           „71.

                           PRO-GAIN GROUP CORPORATION

                           30.3.2018 г.

                           Компания, притежавана или контролирана от Tsang Yung Yuan и участваща в незаконен пренос на въглища от КНДР.“